## Pravilnik o mjerilima za priznavanje naziva primarijus

### NN 92/2003 (4.6.2003.), Pravilnik o mjerilima za priznavanje naziva primarijus

# MINISTARSTVO ZDRAVSTVA

1176

Na
temelju članka 126. stavka 3. Zakona o zdravstvenoj zaštiti (»Narodne novine«,
br. 1/97 – pročišćeni tekst, 111/97, 95/00 i 129/00), ministar zdravstva
Republike Hrvatske donosi

## PRAVILNIK

### O MJERILIMA ZA PRIZNAVANJE NAZIVA PRIMARIJUS

Članak 1.

Ovim Pravilnikom utvrđuju se mjerila za priznavanje
naziva primarijus doktorima medicine – specijalistima i doktorima stomatologije
– specijalistima, sastav Komisije za priznavanje naziva primarijus (u daljnjem
tekstu: Komisija), način njenoga rada te postupak za priznavanje naziva
primarijus. Članove Komisije na razdoblje od četiri (4) godine imenuje ministar
zdravstva iz redova nastavnika medicinskih i stomatoloških fakulteta i
istaknutih medicinskih i stomatoloških stručnjaka s nazivom primarijus.

Članak 2.

Komisija ima predsjednika i šest (6) članova koje
imenuje ministar zdravstva.

Jednog člana Komisije ministar zdravstva imenuje na
pri­jedlog Hrvatske liječničke komore, a jednog na prijedlog Hrvat­ske
stomatološke komore.

Komisija ima sjedište u Ministarstvu zdravstva.

Komisija
radi prema Poslovniku kojeg donosi ministar zdrav­­stva.

Komisija
u Uputi kandidatima za pripremu Prijedloga za do­djelu naziva primarijus
iscrpno određuje vrstu i oblik dokaza o ispunjavanju uvjeta iz članka 7. ovog
Pravilnika.

Članak
3.

Komisija
razmatra prijedloge i odlučuje o priznavanju naziva primarijus doktorima
medicine – specijalistima i doktorima stomatologije – specijalistima zaposlenim
u zdravstvenim ustanovama temeljem prijedloga stručnog vijeća zdravstvene
ustanove ili na prijedlog kandidata.

Članak
4.

U
pisanom Prijedlogu za dodjelu naziva primarijus, stručno vijeće zdravstvene
ustanove u kojoj kandidat radi ili sâm kandidat iscrpno obrazlažu:

– čime
je kandidat stručno pridonio unapređenju zdravstvene zaštite,

– u
čemu je kandidatov doprinos na stručno–organizacijskom i razvojnom području,

– druge
podatke značajne za ocjenu stručnog rada kandidata.

Ako
stručno vijeće zdravstvene ustanove u svom sastavu nema zdravstvenog djelatnika
sa znanstveno-nastavnim zvanjem odnosno djelatnika s nazivom primarijus, uz
pisani Prijedlog stručnog vijeća daje se preporuka odgovarajućeg stručnog
društva o aktivnom sudjelovanju kandidata u radu stručnog društva.

Uz
Prijedlog za priznavanje stručnog naziva primarijus prilaže se stručni životopis
kandidata, popis objavljenih stručnih i/ili znanstvenih radova kandidata i
posebni otisci tih radova ili časopisi u kojima su oni objavljeni.

Članak
5.

Zahtjev
za dodjelu naziva primarijus može podnijeti i zainteresirani doktor medicine –
specijalist i doktor stomatologije – specijalist koji obavlja privatnu praksu.
Uz zahtjev prilaže mišljenje odgovarajućeg stručnog društva o aktivnom
sudjelovanju u radu stručnog društva.

Članak
6.

Komisija
nakon razmatranja potrebnih dokumenata i radova kandidata ocjenjuje ispunjava
li kandidat sve propisane uvjete pridržavajući se sljedećih kriterija:

a)
uspješnost desetogodišnjeg specijalističkog rada obzirom na doprinos
unapređenju struke uvođenjem ili primjenom metoda u dijagnostici, liječenju ili
rehabilitaciji, pokretanju, organiziranju ili sudjelovanju u aktivnostima oko
unapređenja zdravstvene zaštite i zdravlja stanovništva te njegovanja
medicinske i stomatološkeetike, nesebičnosti i humanosti u odnosu prema
pacijentima i suradnicima,

b)
uspješnost rada na stručnom uzdizanju zdravstvenih dje­latnika sudjelovanjem u
srednjoškolskom obrazovanom procesu,dodiplomskom ili poslijediplomskom
studiju zdravstvenog us­mje­renja, sudjelovanjem u osposobljavanju pripravnika,
sekundaraca, specijalizanata ili sudjelovanjem na stručnim skupovima,

c)
uspješnost stručno-publicističkog opusa ocijenit će se po:

– broju
objavljenih radova u medicinskim časopisima,

–
klasifikaciji objavljenih radova prema kriterijima Medicinskog odnosno
Stomatološkog fakulteta Sveučilišta u Zagrebu,

–
njihovoj kvaliteti obzirom na doprinos unapređenju struč­nog rada i kvalitete
zdravstvene zaštite stanovništva.

Članak
7.

Kandidat
za priznavanje naziva primarijus uz uvjete odre­đene zakonom mora ispunjavati i
sljedeće uvjete:

– imati
objavljenih najmanje dvanaest (12) stručnih i/ili znanstvenihradova od
kojih najmanje sedam (7) u indeksiranom časopisu, a u najmanje pet (5) radova
kandidat mora biti prvi autor.

Članak
8.

Komisija
odlučuje o uvjetima kandidata pod točkom a. i b. članka 6. Pravilnika, a kod
procjene uvjeta iz točke c. članka 6. Pravilnika Komisija traži mišljenje
recenzenata. Izbor recenzenta obavlja se unutar članova Komisija ili iz reda
istaknutih zdravstvenih stručnjaka sa znanstveno-nastavnim zvanjem ili zvanjem
primarijusa ovisno o području rada kandidata i temama koje se najčešće obrađuju
u radovima. Recenzent daje pisano izvješće o radovima kandidata s kratkim
opisom svakog objavljenog rada uz navođenje časopisa u kojem je objavljen te
klasifikaciju rada prema kategorizaciji Medicinskog odnosno Stomatološkog
fakulteta Sveučilišta u Zagrebu, te zaključnim mišljenjem o ukupnom stručnom
publicističkom opusu kao jednom od uvjeta za dodjelu naziva primarijus. Pisano
izvješće s recenzijom radova dostavlja se Ministarstvu zdravstva najkasnije u
roku od dva (2) mjeseca. Ukoliko recenzent ne izvrši recenziju u navedenom
roku, pred­sjednik Komisije određuje drugog recenzenta. Ukoliko je uz prijedlog
za dodjelu naziva primarijus priloženo izvješće za izbor u znanstveno-nastavno
zvanje kandidata, Komisija se njime može koristiti u donošenju odluke. Ako
kandidat priloži više od tra­ženog broja radova, recenzent ocjenjuje samo broj
radova potreban za dodjelu naziva primarijus.

Članak
9.

Prema
odredbama Poslovnika Komisija radi i odlučuje na sjednicama. Sjednice saziva
predsjednik Komisije, a o radu se vodi zapisnik.

Članak
10.

Pozive
za sjednicu Komisije s prijedlogom dnevnog reda predsjednik dostavlja članovima
Komisije sedam (7) dana prije održavanja sjednice. Sjednica se može održati ako
je nazočno više od polovice članova Komisije. Glasuje se javno, a odluke se
donose nadpolovičnom većinom glasova svih članova Komisije.

Član
komisije koji se ne slaže s odlukom može tražiti da se njegovo izdvojeno
mišljenje s obrazloženjem unese u zapisnik.

Članak
11.

Stručne
poslove u svezi rada Komisije obavlja tajnik kojeg imenuje ministar zdravstva
iz redova djelatnika Stručne službe Ministarstva zdravstva. Tajnik se brine o
pribavljanju i pripremanju dokumenata i podataka potrebnih za rad Komisije,
pripremanju i organiziranju sjednica kao i o rokovima predviđenim Pravilnikom,
te vodi zapisnik o radu sjednice te registar specijalista kojima je dodijeljen
naziv primarijus. Administrativne poslove u svezi rada Komisije obavlja Stručna
služba Ministarstva.

Članak
12.

Specijalistima
kojima je dodijeljen naziv primarijus izdaje se akt o dodjeljivanju naziva
kojeg potpisuje ministar zdravstva.

Članak
13.

Za rad
članova Komisije, tajnika i recenzenta daje se naknada prema posebnom rješenju
kojeg donosi ministar zdravstva. Troškove rada Komisije, tajnika i recenzenata
podmiruje zdravstvena ustanova odnosno kandidat.

Članak
14.

Stupanjem
na snagu ovoga Pravilnika prestaje važiti Pravilnik o kriterijima za
priznavanje naziva primarijus (»Narodne novine« br. 31/94).

Članak 15.

Ovaj
Pravilnik stupa na snagu osmi dan od dana objave u »Narodnim novinama«.

Klasa: 011-02/03-04/12

Broj: 534-05-01-03-0001

Zagreb,
28. svibnja 2003.

Ministar
zdravstva
**mr. sc.** **Andro
Vlahušić, dr. med**. v. r.

Pravilnik, NN 92/2003-1176